Veľký slovník cudzích slov

Veľký slovník cudzích slov je slovník cudzích slov od autorov Samo Šaling, Mária Ivanová-Šalingová a Zuzana Maníková (rod. Šalingová), ktorý vychádza vo vydavateľstve SAMO od roku 1997 (1. vydanie 1997, 2. revidované a doplnené vydanie 2000, 3. revidované a doplnené vydanie 2003, 4. revidované a doplnené vydanie 2006, 5. revidované a doplnené vydanie 2008).

 Vznik  
Veľký slovník cudzích slov je rozšírenou a značne upravenou podobou Slovníka cudzích slov A/Z (vydania: 1979, 1983. 1990). 

Veľký slovník cudzích slov vznikol excerpciou vyše štvrť milióna excerpčných lístkov (to sa týka už prvého vydania) obsahujúcich slová z jazykových prejavov z najrozmanitejších oblastí, dennej tlače, odborných časopisov, krásnej a odbornej literatúry, príručiek, monografií aj lexikografických diel. Autori sledovali aj hovorené prejavy, živú reč, a masmédiá.

 Charakteristika 
Piate vydanie obsahuje vyše 73 500 heslových jednotiek na 1184 stranách, druhé vydanie obsahovalo okolo 65 000 slov na 1328 stranách. Podľa názoru autorov ide o najväčší slovník cudzích slov v celej slovanskej literatúre. 

Charakteristické pre slovník je, že obsahuje veľa odborných, a to najmä prírodovedných a technických, termínov. Obsahuje aj hovorové a slangové a zriedkavo aj nárečové slová. Citátové slová, výrazy, zvraty a citáty sa uvádzajú v minimálnej miere.

 Autori 
Ing. Samo Šaling (nar. 1923) je okrem iného spoluautorom veľkého Stavebníckeho náučného slovníka (1961-1969), Česko-slovenského technického slovníka (1969), Poľsko-slovenského technického slovníka (1971) a Španielsko-slovenského a slovensko-španielskeho technického slovníka (1971). V 70. a 80. rokoch mal z politických dôvodov zákaz publikovať a nesmel byť ani uvedený ako spoluautor Slovníka cudzích slov A/Z.
PhDr. Mária Ivanová-Šalingová, CSc., rodená Ivanová (nar. 1923), je významná slovenská jazykovedkyňa, do dôchodku pracovníčka JÚ ĽŠ SAV; autorka resp. spoluautorka viacerých slovníkov cudzích slov a okrem iného spoluautorka Peciarovho Slovníka slovenského jazyka zo 60. rokov a veľkého Česko-slovenského slovníka (1979). 
Ing. arch. Zuzana Maníková, rodená Šalingová (nar. 1950), je architektka, ktorá pracovala najprv na Pamiatkovej správe v Rožňave a od revolúcie má s manželom (Mikulášom Maníkom, ktorý je vlastníkom vydavateľstva SAMO) vlastný ateliér; je aj spoluautorkou publikácie ABC meracích jednotiek (1980).

 Zdroje 

s. 261

 Bibliografický odkaz 






Kategória:Slovníky
Kategória:Knihy z 1997